SKRIFTLIG FORESPØRGSEL E-0983/01

af Gorka Knörr Borràs (Verts/ALE) og Alexander de Roo (Verts/ALE) til Kommissionen

(30. marts 2001)

Om: Risiko for den offentlige sikkerhed fra vandreservoiret i Itoiz

Den hydrografiske sammenslutning i Ebro har besluttet at påbegynde opfyldningen af vandreservoiret i Itoiz i Navarra i dette forår til trods for en ny rapport udarbejdet af geologen og ingeniøren professor Arturo Rebollo Alonso, hvori det anføres, at dette projekt udgør en alvorlig trussel for den offentlige sikkerhed. Denne trussel skyldes, at det lerholdige terræn, hvor vandreservoiret er beliggende, er ustabilt. Det oplyses i rapporten, at det er højst sandsynligt, at jordskred vil medføre tillukning af vandreservoirets filtersystemer, som vil medføre, at vandniveauet øges med efterfølgende risiko for oversvømmelse af de omkringliggende byer og et ekstremt pres på vandreservoirets struktur. Dette kunne igen medføre oversvømmelse eller brud på reservoiret, som vil betyde en virkelig menneskelig katastrofe og en sikkerhedsrisiko for atomkraftværket i ASCO.

Denne nye rapport støtter sig på tidligere undersøgelser, herunder en rapport fra det spanske miljøministerium, som klassificerede projektet som højrisiko. Antonio Casas, leder af afdelingen for

geofysik ved Universitetet i Zaragoza, udarbejdede for nogle år siden også en rapport, hvori han gjorde opmærksom på mulige katastrofale følger, hvis der skete en opfyldning af vandreservoiret.

1. Mener Kommissionen, at den spanske stat har overtrådt artikel 1, 6 og 17 i konventionen om nuklear sikkerhed indført under Den Internationale Atomenergikommissions auspicier, og som Spanien og Euratom har undertegnet?

2. Støtter Kommissionen de lokale samfund og internationale miljøgrupper, herunder Friends of the Earth Europe, WWF og det internationale flodnetværk, som kræver, at Spanien indstiller opfyldningen af vandreservoiret, indtil en international ekspertgruppe har undersøgt, om det er sikkert?

3. Har Kommissionen kendskab til vandreservoiret i Itoiz og betydningen heraf inden for rammerne af den statslige hydrologiske plan som vandudligningsinfrastruktur med henblik på den påtænkte opfyldning med vand fra Ebro?

Svar afgivet på Kommissionens vegne af Anita Wallström

(6. juli 2001)

1. Det Europæiske Atomenergifællesskab (Euratom) har tiltrådt konventionen om nuklear sikkerhed. Anvendelsesområdet for Euratoms kompetence i henhold til konventionen, undtagen artikel 15 og 16, stk. 2, vurderes for øjeblikket af Domstolen. Kommissionen kan ikke udtale sig om, hvorvidt Spanien har overtrådt konventionen.

Det må dog bemærkes, at kapitel 3 i afsnit II i Euratom-traktaten med overskriften Sundhedsbeskyttelse og den sekundære ret, der er vedtaget i henhold hertil, fastlægger bestemmelser for beskyttelse af befolkningen mod farer på grund af ioniserende stråling, både under normale forhold og i nødssituationer, der ikke indebærer stråling. I henhold til artikel 124 i Euratom-traktaten sikrer Kommissionen, at disse bestemmelser anvendes korrekt i den specifikke kontekst, der udgøres af Itoiz-reservoiret, navnlig i forbindelse med kernekraftanlægget i Asco.

2. Vedrørende miljølov, som er afledt af EF-traktaten, er Kommissionen i henhold til artikel 211 (tidl. artikel 155) i EF-traktaten, ansvarlig for at sikre, at fællesskabsret anvendes korrekt af medlemsstaterne. Det må dog understreges, at Kommissionen ikke kan skride ind i tilfælde, som ikke omfattes af fællesskabsret.

Sikkerhed forbundet med reservoiret ved Itoiz-dæmningen er et spørgsmål, der falder uden for anvendelsesområdet for Fællesskabets miljølovgivning. Spørgsmål vedrørende projektets tekniske kvalitet falder uden for anvendelsesområdet for direktivet vedrørende miljøindvirkningsvurdering(1). Kommissionen har derfor ikke nogen lovlig grund til at skride ind vedrørende denne sag.

3. Den spanske regering har informeret Kommissionen om dens foreslåede statslige hydrologiske plan. Kommissionen har gjort de spanske myndigheder opmærksom på nødvendigheden af at sikre, at al relevant EF-miljølovgivning og -politik overholdes i løbet af den formelle vedtagelsesprocedure for den endelig plan og den senere gennemførelse heraf.

(1) Rådets direktiv 85/337/EØF. EFT L 175 af 5.7.1985.